ኢትዮጵያ ከውይይትና ከድርድር የዘለለ ችግር የላትም
 ጠቅላይ ሚኒስትር ዶክተር አብይ አህመድ በመጀመርያው በዓለ ሲመታቸው በህዝብ ተወካዮች ምክር ቤት ተገኝተው ንግግር ባደረጉበት ወቅት በሀገሪቱ ጉዳይ ላይ ያገባኛል ከሚሉ የፖለቲካ ፓርቲዎች ጋር ሁሉን አቀፍ ውይይትና ምክክር በማድረግ አሳታፊ የሆነ የፖለቲካ ሥርዓት እንደሚዘረጉ ቃል መግባታቸው ይታወሳል። በተገባው ቃል መሰረትም በሀገሪቱ ታሪክ ታይቶ በማይታወቅ መልኩ የፖለቲካ ኃይሎች በጠረጴዛ ዙርያ ቁጭ ብለው ሲወያዩ ታይተዋል። ከውጭ የመጡትን የተለያዩ የፖለቲካ ኃይሎችን ጨምሮ በአገሪቱ ለበርካታ ዓመታት በፖለቲካው ሲሳተፉ የነበሩ ድርጅቶች፣ አሁን ላለው የአገሪቱ የፖለቲካ ሁኔታ አዋጭ መፍትሔ ነው ብለው የሚያስቡትን የመፍትሔ ሐሳብ በየፊናቸው ሲሰነዝሩ ተደምጠዋል።አብዛኞቹ የፖለቲካ ፓርቲዎች ከገዥው የኢትዮጵያ ሕዝቦች አብዮታዊ ዴሞክራሲያዊ ግንባር (ኢህአዴግ) ጋር አሉን በሚሏቸው አገራዊ ጉዳዮች ላይ ፊት ለፊት ተገናኝተው ለመወያየትም በመካከላቸውም አዳዲስ ለውጦች መታየት ጀምረዋል።በተደረጉ ውይይቶችም አፋኝ የነበሩትን ሕጎች የማሻሻል ጅማሮዎችና ምርጫ ቦርድን የመሳሰሉ የዴሞክራሲ ተቋማትን እንደገና የማደራጀት ሥራዎችም ተከናውነዋል። ሆኖም ግን በቀጣይ ሰፊ የሆነና ጥልቅ ውይይትን የሚጠይቁ አጀንዳዎች ከፊት ለፊታችን ተደቅነው ይገኛሉ። መጪውን ምርጫ ጨምሮ የሕገ መንግሥት ማሻሻያ፣ የሥራ ቋንቋ፣ የአዲስ አበባ ጉዳይ፣ ሰንደቅ ዓላማ፣ ሚዛናዊ ውክልና ማግኘት፣ የድንበር ግጭቶችና የማንነት ጥያቄዎች፣ የፌዴራል ሥርዓቱና የሀብት ክፍፍል፣ የመንግሥት አደረጃጀት፣ የፌዴራል ክልሎች አከላለል፣ የወሰንና የማንነት ጉዳዮች፣ እንዲሁም የደቡብ ክልልን የተመለከቱ ጉዳዮች ይገኙበታል።ሌሎችም ጊዜ ጠብቀው የሚነሱ አጀንዳዎችም ሊኖሩ ይችላሉ። እነዚህና መሰል ጉዳዮች የሀገራችንን መፃኢ ዕድል የሚወስኑ በመሆናቸው ከወዲሁ በቂ ትኩረት የሚሹ ናቸው።ዕውቀትን መሰረት ባደረገ መልኩ ህዝብና ሀገርን ማዕከል ባደረገ መልኩ አካታችና አሳታፊ ውይይት ከተደረገባቸው ና የፖለቲካ ኃይሎች መተማመን ላይ ከደረሱባቸው ሀገርን በቀላሉ ወደ ቀጣዩ ምዕራፍ ማሻገርና የኢትዮጵያንም ትንሳኤ ማብሰር ይቻላል።በሌላ በኩል ለፖለቲካዊ ፍጆታና ከሀገርና ከህዝብ ጥቅም ይልቅ የራስን ጥቅም፤ ክብርና ዝና ለመጠበቅ ብቻ የይስሙላ ውይይት የሚደረግ ከሆነ ውጤቱ የከፋ መሆኑ አይቀሬ ነው። ኢህአዴግም ሆነ ሌሎች የፖለቲካ ኃይሎች ለሀገርና ለህዝብ ጥቅም ሲሉ ለውይይት ና ለድርድር እራሳቸውን ማዘጋጀት ይጠበቅባቸዋል። የሁሉም ሐሳብ ተስተናግዶ፣ ሁሉንም የምታቅፍ ኢትዮጵያ ሆና ማየት የሚቻለው የውይይትና የድርድር ባህል ሲያድግ ነው።መደመጥ ብቻ ሳይሆን ማዳመጥም ሲታከልበት ነው።ሁልጊዜ ማሸነፍ ብቻ ሳይሆን አንዳንድ ጊዜም መሸነፍ ሲቻል ነው።የማንም ሐሳብ ትልቅ፣ የማንም ሐሳብ ትንሽ አለመሆኑን ተረድቶ ሌላውን ማዳመጥ፤ የተሻለ ሆኖ ከተገኘ ሐሳቡን መጋራት ካልሆነም በተሻለ ሐሳብ አሸንፎ መገኘት እንደ ሀገር የተጋረጡብንን ችግሮች የምናመልጥባቸው ብቸኛ መውጫ በሮቻችን ናቸው።ቸግሮቻችን ዘርፈ ብዙና ውስብስብ ቢመስሉም ከተወያየንባቸውና ከተመካከርንባቸው መፍትሄ የሚያጡ አይደሉም።ከውይይትና ከድርድር የሚዘል ችግር የለንምና። በኢትዮጵያ ታሪክ ውስጥ መወያየት፤ መመካከርና መደማመጥ አቅቶን ያጣናቸው በርካታ ዕድሎች ነበሩ።የአፄውንና የደርግ ሥርዓትን ለመጣል ሲንቀሳቀሱ የነበሩ‹‹ የያትውልድ አባላት›› ሐሳብን መለዋወጥና መወያየት አቅቷቸው ርዕስ በራስ ከመጨራረሳቸውም በተጨማሪ አገራቸውንና ወገናቸውን ለጉዳት ዳርገዋል።በህይወት የተረፉትም በሠሩት ሥራ ለፀፀት መዳረጋቸውን ሲናገሩ ይደመጣሉ። ስለሆነም በእጃችን የገባውን ዕድል በአግባቡ ለመጠቀምና ነገ ከታሪክና ከህሊና ተወቃሽነት ለመዳን ብሎም ለመጪው ትውልድ ብሩህ የሆነች ኢትዮጵያን ለማስረከብ ችግሮቻችንን በውይይትና በድርድር የመፍታት ባህልን ልናዳብር ይገባል። አዲስ ዘመን መስከረም 3/2012 